CELEX: 32019D0212(01)
Language: hu
Date: 2019-02-07 00:00:00
Title: A Bizottság végrehajtási határozata (2019. február 7.) az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételérő (Nizza [OEM])

12.2.2019   
               
               
                  HU
               
               
                  Az Európai Unió Hivatalos Lapja
               
               
                  C 55/6
               
            
         A BIZOTTSÁG VÉGREHAJTÁSI HATÁROZATA
         (2019. február 7.)
         az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételérő
         (Nizza [OEM])
         (2019/C 55/06)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,
         mivel:
         
                     (1)
                  
                  
                     Olaszország az 1308/2013/EU rendelet II. része II. címe I. fejezetének 2. szakaszával összhangban a „Nizza” elnevezés oltalom alá helyezésére irányuló kérelmet nyújtott be.
                  
               
                     (2)
                  
                  
                     Az 1308/2013/EU rendelet 97. cikke (2) bekezdésének megfelelően a Bizottság megvizsgálta a kérelmet, és megállapította, hogy teljesülnek a szóban forgó rendelet 93–96. cikkében, 97. cikke (1) bekezdésében, valamint 100., 101. és 102. cikkében meghatározott feltételek.
                  
               
                     (3)
                  
                  
                     Az 1308/2013/EU rendelet 98. cikke szerinti felszólalási nyilatkozat benyújtásának lehetővé tétele érdekében az Európai Unió Hivatalos Lapjában közzé kell tenni az említett rendelet 94. cikke (1) bekezdésének d) pontja szerinti egységes dokumentumot és a kapcsolódó termékleírásnak a „Nizza” elnevezés oltalom alá helyezése iránti kérelem vizsgálatára irányuló nemzeti eljárás keretében történő közzétételére való hivatkozást,
                  
               A KÖVETKEZŐKÉPPEN HATÁROZOTT:
         
            Egyetlen cikk
            A „Nizza” (OEM) elnevezéshez tartozó, az 1308/2013/EU rendelet 94. cikke (1) bekezdésének d) pontja szerint elkészített egységes dokumentumot és a kapcsolódó termékleírás közzétételére való hivatkozást e határozat melléklete tartalmazza.
            Az 1308/2013/EU rendelet 98. cikkének megfelelően e határozat kihirdetése jogot keletkeztet arra, hogy az e cikk első bekezdésében szereplő elnevezés oltalom alá helyezése ellen a határozatnak az Európai Unió Hivatalos Lapjában való kihirdetése időpontjától számított két hónapon belül kifogást emeljenek.
         
         
            Kelt Brüsszelben, 2019. február 7-én.
            
               
                  a Bizottság részéről
               
               Phil HOGAN
               
                  a Bizottság tagja
               
            
         
         
            (1)  HL L 347., 2013.12.20., 671. o.
         
      
      
         
            MELLÉKLET
            EGYSÉGES DOKUMENTUM
            
               „Nizza”
            
            
               PDO-IT-01896
            
            
               A kérelem benyújtásának időpontja: 2014. december 2.
            
            1.   Bejegyzendő elnevezés
            
            Nizza
            2.   A földrajzi árujelző típusa
            
            OEM – oltalom alatt álló eredetmegjelölés
            3.   A szőlőből készült termékek kategóriái
            
            
                     
                        1.
                     
                     
                        Bor
                     
                  4.   A bor(ok) leírása
            
            Nizza és Nizza riserva (bor, 1. kategória)
            Szín: intenzív rubinpiros, amely idővel gránátpirossá válik
            Illat: intenzív, jellegzetes, légies
            Íz: száraz, testes, harmonikus és kerek
            Minimális összes alkoholtartalom térfogatszázalékban: 13 térfogatszázalék
            Minimális cukormentes kivonat: 26 g/l
            Az alábbi táblázatban nem szereplő analitikai paraméterek megfelelnek a nemzeti és uniós jogszabályokban rögzített határértékeknek.
            Általános analitikai jellemzők
            
                        Maximális összes alkoholtartalom (térfogatszázalék):
                     
                     
                         
                     
                  
                        Minimális tényleges alkoholtartalom (térfogatszázalék):
                     
                     
                         
                     
                  
                        Minimális összes savtartalom:
                     
                     
                        5,0  g/l, borkősavban kifejezve
                     
                  
                        Maximális illósavtartalom (milliekvivalens/liter):
                     
                     
                         
                     
                  
                        Maximális összes kén-dioxid-tartalom (mg/l):
                     
                     
                         
                     
                  Nizza a „vigna” megjelöléssel és Nizza riserva a „vigna” megjelöléssel (bor, 1. kategória)
            Szín: intenzív rubinpiros, amely idővel gránátpirossá válik
            Illat: intenzív, jellegzetes, légies
            Íz: száraz, testes, harmonikus és kerek
            Minimális összes alkoholtartalom térfogatszázalékban: 13,5 térfogatszázalék
            Minimális cukormentes kivonat: 28 g/l
            Az alábbi táblázatban nem szereplő analitikai paraméterek megfelelnek a nemzeti és uniós jogszabályokban rögzített határértékeknek.
            Általános analitikai jellemzők
            
                        Maximális összes alkoholtartalom (térfogatszázalék):
                     
                     
                         
                     
                  
                        Minimális tényleges alkoholtartalom (térfogatszázalék):
                     
                     
                         
                     
                  
                        Minimális összes savtartalom:
                     
                     
                        5,0  g/l, borkősavban kifejezve
                     
                  
                        Maximális illósavtartalom (milliekvivalens/liter):
                     
                     
                         
                     
                  
                        Maximális összes kén-dioxid-tartalom (mg/l):
                     
                     
                         
                     
                  5.   Borkészítési eljárások
            
            5.1.   Különleges borászati eljárás
            
            Érlelés
            Különleges borászati eljárás
            Nizza: a szüretet követő év január 1-jétől számítva legalább 18 hónapig kell érlelni, ebből legalább 6 hónapig fahordóban.
            Nizza „vigna”: a szüretet követő év január 1-jétől számítva legalább 18 hónapig kell érlelni, ebből legalább 6 hónapig fahordóban.
            Nizza riserva: a szüretet követő év január 1-jétől számítva legalább 30 hónapig kell érlelni, ebből legalább 12 hónapig fahordóban.
            Nizza riserva „vigna”: a szüretet követő év január 1-jétől számítva legalább 30 hónapig kell érlelni, ebből legalább 12 hónapig fahordóban.
            A hordók feltöltése
            Különleges borászati eljárás
            A kötelező érlelési időszak alatt a hordók legfeljebb a teljes mennyiség 10 %-áig feltölthetők azonos típusú, azonos évjáratú borral, amely a fahordótól eltérő tárolóedényben is tárolható.
            Alkoholtartalom-növelés
            A borkészítésre vonatkozó releváns korlátozás
            A termékleírás nem rendelkezik semmiféle, a Nizza DOCG borok alkoholtartalmának növelésére szolgáló eljárásról.
            5.2.   Maximális hozamok:
            
            Nizza és Nizza riserva
            49 hektoliter hektáronként
            Nizza a „vigna” megjelöléssel az ültetést követő harmadik évben
            26,60 hektoliter hektáronként
            Nizza a „vigna” megjelöléssel az ültetést követő negyedik évben
            30,80 hektoliter hektáronként
            Nizza a „vigna” megjelöléssel az ültetést követő ötödik évben
            35 hektoliter hektáronként
            Nizza a „vigna” megjelöléssel az ültetést követő hatodik évben
            39,90 hektoliter hektáronként
            Nizza a „vigna” megjelöléssel az ültetést követő hetedik évtől
            44,10 hektoliter hektáronként
            6.   Körülhatárolt földrajzi terület
            
            A „Nizza” DOCG (OEM) termelési területe a következő települések teljes területét foglalja magában: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca és San Marzano Oliveto
            7.   Fontosabb borszőlőfajták
            
            Barbera N.
            8.   A kapcsolat(ok) leírása
            
            Nizza DOCG (OEM) (bor, 1. kategória)
            
               A kapcsolat szempontjából releváns természeti tényezők
            
            A)   A termelési terület 18, Nizza településsel szomszédos települést foglal magában Asti megyében; hagyományosan ez az a terület, ahol a Barbera szőlőfajtát termesztik.
            Ez egy alacsony, 150 és 400 méter közötti magasságú dombok borította terület, és mérsékelt éghajlat jellemzi, kevés széllel és 700 mm körüli átlagos éves csapadékkal. A talaj főként meszes, közepes mélységű, és márgás meszes-arenites kőzetmátrixon nyugszik. A nizzai bortermelő vidék területe geológiailag az Asti régióban található pliocén medence részét képezi; főként üledékes eredetű, túlnyomó részben harmadlagos arenites márgaképződményekkel. A talajoknak magas a kalcium-karbonát-tartalma, általában alacsony a szervesanyag-tartalma, és alacsony, de tökéletesen kiegyensúlyozott a tápanyagszintje.
            
               A kapcsolat szempontjából releváns emberi tényezők
            
            A nizzai területen a környezet és az ember közötti tökéletes szinergiát a hagyományos, szintvonalak mentén kialakított ültetési rendszer, a kettős Guyot-rendszer használata – amely a fürtök megfelelő ritkításával rendkívül alacsony, legfeljebb 7 tonnás hozamot biztosít –, továbbá olykor a rövidcsapos, kordonos művelési rendszerek használata, a hozamok korlátozása és a lombsátor észszerű kezelése foglalja össze, amely a déli fekvéssel együtt maximalizálja a Barbera szőlő minőségét. A szőlő szüretelése során a legnagyobb gondossággal járnak el, és a szüretelés teljes mértékben kézzel történik, hogy a lehető legnagyobb mértékben megőrizzék a jellegzetes minőséget. A borkészítési módszert erre a kiváló nyersanyagra tekintettel tökéletesítették. A borkészítési folyamatban ezután egy megfelelő, minimum 18 hónapos érlelési időszak következik, amely a Nizza riserva esetében 30 hónaposnál is hosszabb lehet. A nizzai bortermelő terület szőlőültetvényeinek vidéke az ókor óta fejlődő, folyamatosan továbbadott borkészítési hagyomány kivételes eredményét testesíti meg; e hagyományra épül a helyi közösség és a gazdaság.
            Ez a kulturális hagyomány a szakértelem, valamint a szőlőtermesztési, borkészítési és érlelési módszerek szilárd alapokon nyugvó örökségét alakította ki, amely a történetileg ott termesztett Barbera fajta és annak a különleges környezeti körülményekhez való alkalmazkodóképessége alapos ismeretén alapul.
            B)   A terméknek az alapvetően vagy kizárólag a földrajzi környezetből levezethető minőségi jellemzőire vagy tulajdonságaira vonatkozó adatok.
            A Nizza DOCG (OEM) az e területen előállított legértékesebb bor. A végterméket a termelési terület talajának jellemzői teszik egyedivé. Így a főként agyagos-homokos, márgás talajok alkotta területekről származó nizzai borokat intenzívebb és változatosabb színárnyalatok, közepesen magas pH-érték és alacsony savtartalom, valamint rendkívül intenzív „földes” aromák jellemzik (a helyi tájszólásban „tuf” a márga neve). E borok elegánsak, nagymértékben strukturáltak és hosszan eltarthatóak. A túlnyomó részben homokos talajú területekről származó borok markánsabban savasak, színűk kevésbé intenzív, továbbá finom és elegáns aromák és balzsamosabb, aromás füveket idéző illatok keveredése jellemzi őket, harmonikus struktúrával.
            Az optimális napfénymennyiség, valamint talaj- és éghajlati feltételek és a fentiekben leírt talajtípusok jól strukturált, gazdag színű és érlelésre alkalmas borokat eredményeznek, amelyek jól eltarthatók. A szőlőültetvények délitől délnyugatiig és délkeletiig terjedő fekvése szintén hatással van a napsugarak elnyelésére, és előnyös a szőlő érése és minősége szempontjából, mivel növeli a cukrok és polifenolok koncentrációját.
            C)   Az A) és a B) pontban említett aspektusok közötti okozati összefüggés leírása.
            A „Nizza” borok különleges minőségi jellemzőiket a természeti környezet és a termesztésre, borkészítésre és érlelésre vonatkozó hagyományok és ismeretek jelentette emberi tényezők közötti kölcsönhatásnak köszönhetik. Így a termelők nagymértékben minőségorientált döntéseket hoztak a szőlőtermesztést (korlátozott hozamok, különösen a „vigna” megjelölést viselő típusok esetében) és a „Nizza” DOCG (OEM) borok előállítását illetően, mivel tartózkodnak az alkoholtartalom-növelés gyakorlatának alkalmazásától.
            Az ókorra visszanyúló kulturális ismeretek tükröződnek a szintvonalak mentén kialakított ültetési rendszer szerinti szőlőtermesztésben, amelyet a hagyományos kettős Guyot-metszésmód alkalmazásával hozzáértő módon folytatnak. E tényezők a viszonylag magas napi hőmérséklettartományokkal együtt lehetővé teszik a szőlő optimális érését, aminek a „Nizza” tipikus érzékszervi és analitikai jellemzői köszönhetők.
            Nizza körzete a Barbera borok piemonti termelésének történelmi központja, figyelemre méltó hagyományokkal a feldolgozás, az érlelés és a végtermék forgalmazása terén, ami a közepestől hosszú ideig érlelt, strukturált vörösborok előállításának és ezt követő piacra való bevezetésének előfeltétele.
            9.   További alapvető feltételek
            
            Palackozás a körülhatárolt terület határain belül
            
               Jogi keret:
            
            Az uniós jogszabályokban
            
               A további feltétel típusa:
            
            Palackozás a körülhatárolt földrajzi terület határain belül
            
               A feltétel leírása:
            
            A 607/2009/EK rendelet 8. cikkének megfelelően a palackozást vagy csomagolást a körülhatárolt földrajzi területen belül kell elvégezni a minőség biztosítása, az eredet garantálása és az ellenőrzések eredményességének biztosítása érdekében.
            A „Nizza” DOCG (OEM) boroknak a származási földrajzi területhez kapcsolódó tulajdonságai és különleges jellemzői jobban biztosíthatók a körülhatárolt területen történő palackozással, mivel a szállításra és palackozásra vonatkozó valamennyi technikai szabály alkalmazása és az ilyen szabályok betartása a körülhatárolt területen termelő társaságok felelősségi körébe és szakmai hatáskörébe tartozik.
            Ez a kötelezettség lehetővé teszi a DOCG (OEM) borterületen kívülre történő szállítással járó esetleges kockázatok, így különösen az alábbiak elkerülését: oxidáció és a magas vagy alacsony hőmérsékletek okozta hőmérsékleti stressz, amely negatív hatással jár a kémiai-fizikai (savasság, polifenolok és színezőanyagok) és érzékszervi (szín, íz) jellemzőkre, valamint a stabilitásra, és ezáltal a termék minőségének romlását idézi elő. Csökken különösen a (baktériumok, vírusok, gombák, penész és élesztőgombák okozta) mikrobiológiai szennyeződés kockázata.
            E kötelezettség biztosítja a fent említett kockázatok elkerülését, mivel az illetékes szervek általi ellenőrzés rendszere, amelynek a piaci szereplők valamennyi előállítási szakaszban, így különösen a palackozási szakaszban a hatálya alá tartoznak, hatékonyabb a körülhatárolt területen.
            Így e feltétel bevezetése előnyös a Nizza DOCG (OEM) minőségének biztosításáért felelős piaci szereplők számára a tekintetben, hogy a fogyasztóknak garantálni tudják az eredetet, a minőséget és a termékleírás betartását, továbbá fenn tudják tartani az elnevezés kiváló hírnevét.
            
               A termékleíráshoz vezető link
            
            https://www.politicheagricole.it/flex/cm/pages/ServeBLOB.php/L/IT/IDPagina/12401